A Bizottság 1361/76/EGK rendelete
(1976. június 14.)
a rizsre és rizskeverékekre nyújtott export-visszatérítés alkalmazására vonatkozó egyes részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 668/75/EGK rendelettel [1] módosított, a rizs piacának közös szervezéséről szóló, 1967. július 25-i 359/67/EGK tanácsi rendeletre [2] és különösen annak 17. cikke (6) bekezdésére,
mivel a harmadik országokba irányuló rizsexportra vonatkozó visszatérítési rendszer zavartalan működésének biztosítása érdekében megfelelő szabályokat kell alkalmazni a különböző vámtarifaalszámok alá tartozó rizskeverékek exportjára;
mivel az ilyen keverékekre nyújtott visszatérítés alapja a vámtarifába való besorolás, amelynek meghatározása rendszerint a közös vámtarifa értelmezésére vonatkozó általános szabályokkal összhangban történik;
mivel a különböző vámtarifaszámok alá tartozó rizskeverékek esetében a vámtarifa-besorolás e szabályok szerinti meghatározása nehézségeket okoz; mivel valójában az ilyen besorolás néha magas visszatérítés nyújtását eredményezi olyan keverékeknél, amelyek pedig jelentős arányban tartalmaznak alacsony visszatérítésre jogosító termékeket;
mivel az ilyen nehézségek elkerülése érdekében külön rendelkezéseket kell alkalmazni a rizskeverékekre nyújtott visszatérítés megállapításához;
mivel a legutóbb a 941/72/EGK rendelettel [3] módosított, a rizsre nyújtott export-visszatérítések egyes részletes alkalmazási szabályainak megállapításáról szóló, 1967. szeptember 27-i 669/67/EGK bizottsági rendelet [4] rendelkezései szorosan kapcsolódnak a rizskeverékek exportjára alkalmazott rendszerhez, az említett rendelkezéseket be kell építeni e rendeletbe, és ennek megfelelően a 669/67/EGK rendelet hatályát veszti;
mivel az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A közös vámtarifa 10.06 A. és B. alszáma alá tartozó rizskeverékekre csak akkor nyújtható export-visszatérítés, ha a keverékeket ugyanazon feldolgozottsági fokú rizs és - megfelelő esetekben - törmelékrizs alkotja. A hántolatlan rizs (10.06 A. I. alszám), az előhántolt rizs (10.06 A. II. alszám), a félig hántolt rizs (10.06 B. I. alszám) és a hántolt rizs (10.06 B. II. alszám) mindegyike külön feldolgozottsági fokúnak tekintendő.
2. cikk
A 3. cikk sérelme nélkül a közös vámtarifa 10.06-os alszáma alá tartozó és félgömbölyű, hosszú szemű vagy törmelékrizsből álló termékekre azt az export-visszatérítést kell alkalmazni, amely:
a) a közös vámtarifa 10.06 C. alszáma alá tartozó törmelékrizsből 40 tömegszázaléknyit vagy ennél kevesebbet tartalmazó keverékek esetében:
- a tömege alapján meghatározó mennyiségű összetevőre vonatkozik, amennyiben az adott összetevő a keverék tömegének legalább 90 %-át teszi ki úgy, hogy a törmelékrizs tömege előzetesen levonásra került,
- a legalacsonyabb visszatérítést biztosító - nem törmelékrizs - összetevőre vonatkozik, amennyiben az összetevők egyike sem teszi ki a keverék tömegének legalább 90 %-át úgy, hogy a törmelékrizs tömege előzetesen levonásra került;
b) egyéb keverékek esetében a közös vámtarifa 10.06 C. alszáma alá tartozó törmelékrizsre vonatkozik.
3. cikk
Ha a közös vámtarifa 10.06 A. vagy B. alszáma alá tartozó exportált rizs a közös vámtarifa 10.06 C. alszáma alá tartozó törmelékrizst tartalmaz, akkor az export-visszatérítés a következők szerint csökkentendő:
Törmelékrizs százalékos aránya | A visszatérítés csökkentésének %-a |
nagyobb, mint 0, de legfeljebb 5 | 0 |
nagyobb, mint 5, de legfeljebb 10 | 2 |
nagyobb, mint 10, de legfeljebb 15 | 4 |
nagyobb, mint 15, de legfeljebb 20 | 6 |
nagyobb, mint 20, de legfeljebb 30 | 15 |
nagyobb, mint 30, de legfeljebb 40 | 30 |
4. cikk
A 669/67/EGK rendelet hatályát veszti.
5. cikk
Ez a rendelet 1976. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1976. június 14-én.